ГъащIэм куэд къыщохъу
Дэтхэнэ газетми псэуэ Iутыр и щIэджыкIакIуэхэрщ. Абыхэм къабгъэдэкI чэнджэщхэмрэ тхыгъэ купщIафIэхэмрэщ газетыр газет зыщIыжыр, махуэ къэс къэтщып хьэрфхэм зыгуэр къызэрыпэплъэр ди- гу иримыгъэхуу, лэжьыгъэм дытезыгъэгушхуэр. Илъэс куэд хъуауэ «Адыгэ псалъэм» и ныбжьэгъу пэжу къокIуэкI Кэнжэ къуажэм щыщ Къэзанш ФатIимэ, гъащIэм къыщыхъуа хъыбар гъэщIэгъуэн иту зи тхыгъэ къытIэрыхьар. «Мыпхуэдэ хъыбархэм «Адыгэ псалъэм» сыщоджэри, — къытхуетх ФатIимэ, — си гугъэщ сэ зэхэсхари газетеджэ- хэм щIэщыгъуэ къащыхъуну».
Сэ фхуэсIуэтэну хъыбарыр шыпсэм ещхьми, Iуэхур зи нэгу щIэкIащ къысхуэзыIуэтэжар. Зи гугъу фхуэсщI унагъуэр дахэу, бынищ зэдапIу, зэгурыIуэрэ зэдэIуэжу псэурт. Ауэ бэлыхьыр къыздикIыр умыщIэу къакIуэркъэ? Апхуэдэу мы сабийхэм я адэр лъэпощхьэпо гуэр хэхуэри анэр IэнатIэ гугъу Iууват. Илъэс фIэкIа мыхъуа и бын нэхъыщIэр къигъанэу лэжьапIи дэкIыфыртэкъым. Апхуэдэ зы махуэщ «ЩIэныгъэ диIащэрэт» щыжаIэр. Унэм щыхузэфIэгъэкIын лэжьыгъэ щигъэзащIэурэ бынхэр зыхуей хуигъэзэн щIидзащ.
Ауэрэ илъэсыщIэр къоблагъэ. Пщэдджыжь гуэрым унагъуэр къаз кIий макъым къегъэуш. ЩIэкIрэ плъэмэ, я хадэм къаз итщ къэлъэтауэ. Ар зейр къигъуэтыну, унэгуащэр хьэблэми къуажэми щыщIоупщIэ, ауэ зыми, фIэкIуэда-къым. ГущIэгъу зыхэлъ гъунэгъухэм «Къазыр Алыхьым сабийхэм къаритащ, ебгъэшхыным гуэныхь пылъкъым», — къыжраIэ щхьэкIэ, апхуэдэ цIыхут ар? Зейр къыкъуэкIыным ежьэурэ, махуиплIкIэ игъэшхащ, къыщIэмыупщIэIауэ, къазри мылъэтэжу.
Пщэдей хуэдэр илъэсыщIэу, хьэблэм трагъэгушхуэри, цIыхубзым къазыр хуфIагъэж. Ар ефыщIри, игъэвэну хелъхьэ. «Иджы ващ, къыхэсхыжынщ», — щыжиIэм, куэбжэм зыгуэр къытоуIуэ.
КъыдэкIмэ, машинэ псынщIэ щытщ. Рулым лIыр бгъэдэсщ, фызыр, куэбжэм Iутщи, «Фи деж къаз къэлъэта?» — жи. «Къазыр ващ, хьэзырщ, къэпщтэж хъунущ», — жеIэ емыкIум зэрыIэщIэкIам щыгуфIыкI унэгуащэми, хьэщIэр унэм щIешэ. Къазыр шыуаным кърахауэ щIахыж пэтрэ, сабийхэр пщэфIапIэм къыщIолъадэ. «Сабиищ уиIэу ара?» — щIоупщIэ цIыхубзыр, тIэкIу къэгузэвауэ икIи къазыр кърехыжри, и ныкъуэр унагъуэм къахуегъанэ.
Благъэхэм языхэз къыщекIуэкIам, машинэр IукIыжакIэт. Абы и ужь иту ныбжьэгъухэр къыщIохьэ, сабийхэм илъэсыщIэ саугъэт куэду къыхуахьри. Унэгуащэр дыхьэшхыурэ къазым и хъыбарыр яжреIэж. «Тхьэ, уэ уодыхьэшх, — жи и благъэ цIыхубзым, — сэ си гъын къэбгъэкIуам». Абы кърихьэлIа зы гъунэгъу щIалэ асыхьэтым щIокIри, гъунэгъухэм уэршэрын ямыух щIыкIэ къегъэзэж къазитI IэщIэлъу. Ахэр Iэнэм къытрилъхьэщ, сабийхэм закъыхуигъазэри: «Мис мыхэр лъэтэжмэ, си Iуэхущ!» жиIэри щIэкIыжащ.
Абы лъандэрэ зэмани дэкIащ, бынхэр къыдэкIуэтеящ, унагъуэри зэтеувэжащ. Ауэ илъэсыщIэ къазхэм я хъыбарыр хьэблэм тхыдэу къыдэнащ.
КЪЭЗАНШ ФатIимэ.
Кэнжэ къуажэ
